Putin l-a propus premier al Rusiei pe actualul șef al Fiscului, Mihail Mișustin, după ce guvernul Medvedev a demisionat în bloc

Guvernul Federației Ruse, condus de Dmitri Medvedev, a demisionat miercuri, în bloc, după un discurs al președintelui Vladimir Putin în fața Parlamentului, transmis de agențiile ruse Ria Novosti, Interfax și RT. Putin l-a propus premier pe Mihail Mișustin, șeful Fiscului rus, și a înaintat propunerea către Parlament. Duma de Stat va aproba propunerea joi.

Anunțul demisiei a fost făcut de premierul Medvedev. Imediat după anunț, rubla a înregistrat scăderi majore în fața dolarului și euro.

Vladimir Putin le-a mulțumit membrilor guvernului în discursul său, dar a adăugat că ”nu toate lucrurile au funcționat”. Putin a mai spus că se va întâlni personal cu fiecare membru al cabinetului demisionar, potrivit Ria Novosti.

Ora 19:45: Mâine, Duma de Stat va aproba candidatura lui Mishustin pentru funcția de premier.

Ora 19:26: Nemulțumirea Kremlinului referitoare la Guvernul Medvedev ar fi fost cauzată de eforturile Executivului de a implementa decretul prezidențial în mai, spun două surse Forbes, apropiate de Casa Albă, citate de presa rusă. La sfârșitul anului trecut, Putin și Medvedev au discutat despre implementarea proiectelor naționale și ”era clar că obiectivele lor se înscriu în planuri complet diferite, fapt care i-a provocat o reacție de nemulțumire lui Putin”, susțin sursele citate de presa rusă.

Ora 19:15: Dacă Mishustin va deveni prim-ministru, va trebui să formeze un nou guvern, însă nu este clar încă dacă acesta va schimba complet componența noului Executiv sau actualii miniștri își vor păstra funcțiile.

Ora 19:00: Dmitri Medvedev va rămâne președintele partidului Rusia Unită, au declarat pentru RIA Novosti două surse din conducerea formațiunii politice.

Ora 18.26: Mihail Mișustin provine din zona civilă a administrației ruse, potrivit biografiei realizate de site-ul rus independent Meduza. Înainte de a prelua conducerea Agenției Fiscale, Mișustin a condus un holding financiar, partener cu Deutsche Bank și a deținut diverse funcții în agenții controlate de Ministerul Finanțelor.

Ora 18.22: Putin l-a propus premier pe Mihail Mișustin, șeful Fiscului rus, transmite Intefax. Președintele a înaintat propunerea către Parlament.

Ora 16.22: Niciun membru al guvernului nu a știut că va urma demisia în bloc a Executivului, a declarat un ministru sub anonimat pentru publicația The Bell

Ora 15.58: În discursul său din Parlament, preşedintele Putin propus organizarea unui referendum pentru revizuirea Constituţiei cu scopul consolidării puterilor Parlamentului, menţinând în acelaşi timp caracterul prezidenţial al sistemului politic pe care îl patronează de 20 de ani. Principală măsură vizează consolidarea rolului Parlamentului în formarea guvernului, oferindu-i-se prerogativa alegerii şefului guvernului pe care preşedintele va fi apoi obligat să-l numească. În prezent, Duma confirmă alegerea făcută de şeful statului. Vezi aici detalii suplimentare despre intențiile lui Putin

Ora 15.55: Premierul Medvedev a explicat motivul demisiei: ”Președintele Putin a propus o serie de modificări ale Constituției care schimbă echilibrul de putere din stat – executivul, legislativul, justiția. În acest context, e evident că noi, guvernul, trebuie să îi oferim președintelui oportunitatea să ia toate deciziile necesare”, a spus Medvedev, citat de Ria Novosti.

Ora 15.51: Context: premierul demisionar Medvedev e considerat un exponent al aripii moderate din elita politică rusă (civiliki), spre deosebire de anturajul imediat al lui Putin, format din foști lideri ai armatei și serviciilor secrete (siloviki). De acest echilibru între cele două aripi depinde în bună măsură politica externă a Federației Ruse

Ora 15.50: Medvedev a anunțat că președintele Putin va decide viitoarea compoziție a guvernului

Ora 15.49: Putin i-a propus lui Medvedev să ocupe postul de adjunct al șefului Consiliului Național de Securitate al Federației Ruse, potrivit Interfax.

Sursa foto: Kremlin.ru